DA verwelkom beslissing oor Distrik Ses | Maroela Media
Gawa Wilkinson, een van die Distrik Ses-grondeisers, buite die hooggeregshof in Kaapstad. (Foto: Brendan Magaar/ANA)
Die DA in die Wes-Kaap het ŉ uitspraak in die Kaapstadse hooggeregshof ten gunste van Distrik Ses-grondeienaars Vrydag verwelkom.
Die hof het bevind die voormalige minister van menslike nedersettings, Maite Nkoana-Mashabane, het die grondeisehof geminag deur nié te voldoen aan ŉ hofbevel om vorendag te kom met ŉ omvattende restitusieplan om die destydse inwoners na die geskiedkundige Distrik Ses te laat terugkeer nie.
Die eisers het Nkoana-Mashabane, deesdae die minister van vroue, jeug en mense met gestremdhede, hof toe gesleep nadat sy die Februarie-sperdatum nie nagekom het nie.
Matlhodi Maseko, ŉ DA-lid van die provinsiale wetgewer, het gesê die persoonlike kostebevel wat boonop teen Nkoane-Mashabane gemaak is, is nóg ŉ oorwinning vir die aansoekers.
“Ons gaan voort om die ANC op nasionale regeringsvlak verantwoordelik te hou vir sy versuim om dié belangrike grondrestitusieprojek deur te voer, ŉ ongeregtigheid wat voortsleep sedert die gedwonge verskuiwings onder die apartheidsregering gedoen is.
“Ek wil ons vorige oproep, dat die mandaat en begroting vir die Distrik Ses-grondrestitusieprojek vir die Wes-Kaapse regering gegee word, herhaal. Die DA het die politieke wil en doeltreffende regering om die projek eens en vir altyd te verwesenlik. Dit is hoog tyd dat geregtigheid geskied vir die mense van Distrik Ses,” het sy gesê.
Maseko het gesê ŉ 94-jarige grondeiser is vroeër vanjaar dood sonder dat haar droom, om terug te keer na die huis waar sy grootgeword het, bewaarheid is. Sy het gesê die nasionale regering is reeds deur vyf verskillende ANC-presidente gelei, maar nie een het dit nodig geag om die Distrik Ses-grondhervormingsproses te versnel nie.
Die departement van menslike nedersettings het aan die grondeisehof gesê die herontwikkeling van Distrik Ses gaan nagenoeg R11 miljard beloop, en die restitusieproses sowat R2,4 miljard. Die departement het gesê hy kan dít nie bekostig nie.
Gee terug aan die mense van distrik 6 !!!
Die afskuwelike PW regering en sy trawante, van gister en eergister
het n onmenslike daad gedoen aan distrik 6 se mense.
Ja Hap of isit Hub jy gun die bruinmense mooi niks en ou krokodil het jou lekker bevoordeel!
… en die Staat wil nou boere se grond onteien… gaan hulle ook na jare vir die nageslag lappe grond teruggee en restoureer. Distrik Ses is in 1867 vir werkers en uitlanders beskikbaar gestel… nie net vir Maleiers alleen nie. Dit is in die ’60’s teruggeneem vir herontwikkeling grootliks agv verval. Hierdie glo nageslag van die destyds inwoners kry nou hierdie uiters duur grond verniet en dan wil hulle ook nog gratis behuising hè. Dis nou om behoorlik in die botter te val. Is hulle die enigste mense wat nou die reg op ‘n aparte paradys in die Kaap het…… Lees meer »
Wil die blankes wat OOK in distrik 6 gewoon het nie ook terug kom nie?
Tsv bevoordeling nou het meer mense nie werk daar is minder wet en orde en alles val uitmekaar ! In zim is al die denkbare bevoordeling toegepas en daar is geen kos en krag en staan mense nou nog meer bakhand ….die gebalde fuiste In die lug van 1976 het verander na n bakhand bedel in 2019 !